
______________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
, у поступку контроле законитости и правилности рада општине Сјеница, покренутом по притужби Националног савета бошњачке националне мањине, Заштитник грађана упућује следеће: 
МИШЉЕЊЕ
Општина Сјеница није прихватила предлоге Националног савета бошњачке националне мањине о именовању чланова школских одбора у Гимназији „Јездимир Ловић“ у Сјеници
, у Основној школи „12. децембар“ у Сјеници
 и у Основној школи „Јован Јовановић Змај“ у Раждагињи
, у складу са чланом 116. став 8. Закона о основама система образовања и васпитања
 и чланом 12. став 1. тачка 2. Закона о националним саветима националних мањина.
  
Осим што није уважила ни један од упућених предлога Националног савета бошњачке националне мањине приликом именовања чланова школских одбора, Општина Сјеница није доставила образложени одговор Националном савету о разлозима због чега ни један од предлога није прихваћен. 

Заштитник грађана сматра да је Општина Сјеница поступајући на овај начин онемогућила Национални савет бошњачке националне мањине да врши своја законска овлашћења у области образовања. 
Ценећи значај овог питања и у циљу заштите права припадника националних мањина, Заштитник грађана упућује Општини Сјеница следеће:
П Р Е П О Р У К Е
Потребно је да Општина Сјеница достави Националном савету бошњачке националне мањине образложени одговор због чега нису прихваћени предлози Националног савета за именовања чланова школских одбора у Гимназији „Јездимир Ловић“ у Сјеници, у Основној школи „12. децембар“ у Сјеници и у Основној школи „Јован Јовановић Змај“ у Раждагињи.  
Општина Сјеница размотриће могућности да се донесе нова одлука у поступку именовања чланова школских одбора у Гимназији „Јездимир Ловић“ у Сјеници, у Основној школи „12. децембар“ у Сјеници и у Основној школи „Јован Јовановић Змај“ у Раждагињи, уз разматрање предлога Националног савета бошњачке националне мањине као овлашћеног предлагача, а у циљу доследне примене Закона о националним саветима националних мањина и Закона о основама система образовања и васпитања.  
Општина Сјеница ће у свом будућем раду обавезно разматрати све предлоге за чланове управног, односно школског одбора - представнике јединице локалне самоуправе у установи у којој се у већини одељења образовно-васпитни рад изводи на језику националне мањине или за коју је утврђено да је посебног значаја за образовање националне мањине, а које упућује Национални савет бошњачке националне мањине, као овлашћени предлагач и о донетој одлуци писаним путем обавести подносиоца предлога. 
Општина Сјеница обавестиће Заштитника грађана у року од 60 дана од дана пријема препоруке о поступању по препоруци, односно о радњама које су предузете да би се обезбедила доследна примена одредаба Закона о националним саветима националних мањина.

Р а з л о з и:

Заштитник грађана примио је притужбу Националног савета бошњачке националне мањине 15. октобра 2021. године у којој је наведено да је Скупштина општине Сјеница донела решења о именовању чланова школских одбора у Гимназији „Јездимир Ловић“ Сјеница (број: 06-31/2021-10); именовању чланова школског одбора у ОШ „12. децембар“ Сјеница (број: 06-31/2021-1); именовању чланова школског одбора у ОШ „Јован Јовановић Змај“ Раждагиња (број: 06-31/2021-06). 

Како је даље наведено у притужби, у овим школама у складу са Законом о основама система образовања и васпитања и Законом о националним саветима националних мањина, Национални савет предлаже чланове управног, односно школског одбора. Национални савет бошњачке националне мањине је као овлашћени предлагач доставио Општини Сјеница предлог за три члана школског одбора Гимназије „Јездимир Ловрић“ 11. 3. 2021. године.
 У наведеној школи се настава на босанском језику изводи у већини одељења, односно у 9 од укупно 16 одељења. Скупштина општине Сјеница је на седници одржаној 10. 9. 2021. године донела одлуку о именовању чланова школског одбора без уважавања предлога Националног савета и без достављања образложења о разлозима неименовања предложених чланова. 

Предлог за чланове школског одбора ОШ „12. децембар“ у Сјеници, Национални савет бошњачке националне мањине упутио је 29. 6. 2021. године.
 ОШ „12. децембар“ је одлуком Националног савета у складу са Законом о националним саветима националних мањина проглашена за установу од посебног значаја за образовање припадника бошњачке националне мањине. Скупштина општине Сјеница је на седници одржаној 10. 9. 2021. године донела одлуку о именовању чланова школског одбора без уважавања предлога Националног савета и без достављања образложења о разлозима неименовања предложених чланова.
У случају ОШ „Јован Јовановић Змај“ у Раждагињи, Национални савет упутио је предлог за именовање чланова школског одбора 12. 4. 2021. године.
 У овој школи се изводи настава на језику националне мањине, односно босанском језику. Као и у претходна два случаја, Скупштина општине Сјеница је на седници одржаној 10. 9. 2021. године донела одлуку о именовању чланова школског одбора без уважавања предлога Националног савета и без достављања образложења о разлозима неименовања предложених чланова.
Ценећи наводе из притужбе и достављену документацију, Заштитник грађана је обавестио Општину Сјеница
 о покретању поступка контроле законитости и правилности рада и затражио изјашњење у вези навода из притужбе.

Након упућене ургенције за поступање
, Општина Сјеница је доставила изјашњење
 и обавестила Заштитника грађана да је донела решења о именовању чланова школског одбора у наведеним школама, истичући да су чланови именовани на предлог Општинског већа Сјеница. У свом изјашњењу Општина Сјеница није се осврнула на обавезе да размотри предлоге за чланове школског одбора од стране других овлашћених предлагача, односно у овом случају Националног савета бошњачке националне мањине. 
У свом изјашњењу Општина Сјеница није обавестила Заштитника грађана о разлозима због којих није прихватила предлоге Националног савета бошњачке националне мањине. 
Заштитник грађана је пажљиво сагледао наводе изјашњења Општине Сјеница и сматра да је оваквим поступањем Општине, Национални савет бошњачке националне мањине онемогућен да врши своја јавна овлашћења гарантована Законом о националним саветима националних мањина и Законом о основама образовања и васпитања. Такође, Заштитник грађана истиче да су све локалне самоуправе дужне да сарађују са националним саветима националних мањина, да траже и разматрају мишљења и предлоге које ова тела упућују надлежним органима у складу са својим уставним и законским овлашћењима. 

***

Приликом упућивања овог Мишљења са препорукама, Заштитник грађана је нарочито имао у виду следеће:

Устав Републике Србије
 у члану 75. став 2. и 3. предвиђа да путем колективних права припадници националних мањина, непосредно или преко својих представника, учествују у одлучивању или сами одлучују о појединим питањима везаним за своју културу, образовање, обавештавање и службену употребу језика и писма, у складу са законом. Ради остварења права на самоуправу у култури, образовању, обавештавању и службеној употреби језика и писма, припадници националних мањина могу изабрати своје националне савете, у складу са законом.
Закон о националним саветима националних мањина
 у члану 12* став 1. тачка 2. предвиђа да у установама предшколског васпитања и образовања, и основног и средњег образовања и васпитања чији је оснивач Република, аутономна покрајина или јединица локалне самоуправе, у којима се образовно-васпитни рад изводи и на језику националне мањине, или у којима се изучава говор, језик или култура националне мањине као посебан наставни предмет, национални савет: предлаже чланове управног, односно школског одбора - представнике јединице локалне самоуправе у установи у којој се у већини одељења образовно-васпитни рад изводи на језику националне мањине или за коју је утврђено да је од посебног значаја за образовање националне мањине. 
Закон о основама образовања и васпитања у члану 116. став 8. предвиђа да у установи у којој се у свим или већини одељења образовно-васпитни рад изводи на језику националне мањине, национални савет националне мањине предлаже три представника јединице локалне самоуправе у орган управљања. 
Начела владавине права и начела добре управе захтевају од органа управе да доследно примењују законе, као и да поступају и предузимају мере у оквиру своје надлежности.  Заштитник грађана указује и на то да су све јединице локалне самоуправе, као и други надлежни органи, дужни да омогуће равноправно учешће припадника националних мањина у органима управљања, као и њихових представника у националним саветима националних мањина и да доследно примењују одредбе Закона о националним саветима националних мањина у циљу заштите и унапређења права националних мањина. 
Ценећи утврђене чињенице, околности и важеће прописе, сагласно члану 31. став 2. Закона о Заштитнику грађана, Заштитник грађана упућује препоруку ради отклањања уочених недостатака у раду, у циљу заштите права бошњачке националне мањине, владавине права, унапређења рада органа управе и спречавања сличних пропуста у будућности. J 

	ЗАМЕНИК ЗАШТИТНИКА ГРАЂАНА

	

	Слободан Томић


Доставити:

- Општини Сјеница;

- Копију подносиоцу притужбе, Националном савету бошњачке националне мањине
� „Службени гласник РС“ бр. 98/06.


� „Службени гласник РС“ бр 79/05 и 54/07.


� Решење о именовању број: 06-31/2021-10.


� Решење о именовању број: 06-31/2021-1.


� Решење о именовању број: 06-31/2021-06.


� "Сл. гласник РС", бр. 88/2017, 27/2018 - др. закон, 10/2019, 27/2018 - др. закон, 6/2020 и 129/2021.


� "Сл. гласник РС", бр. 72/2009, 20/2014 - одлука УС, 55/2014 и 47/2018.


� Допис Националног савета бошњачке националне мањине број 331-09/2021.


� Допис Националног савета бошњачке националне мањине број 691-09/2021.


� Допис Националног савета бошњачке националне мањине 454-09/2021.


� Допис Заштитника грађана дел.бр. 30029 од 4. 11. 2021. године.


� Ургенција Заштитника грађана дел.бр. 33382 од  3. 12. 2021. године.


� Изјашњење Општине Сјеница акт бр. 031-1085/21 од 21. 12 2021. године.


� „Сл. гласник РС“, бр. 98/2006.


� "Сл. гласник РС", бр. 72/2009, 20/2014 - одлука УС, 55/2014 и 47/2018.

